REPUBLIKA HRVATSKA

OSNOVNA ŠKOLA ANTUN GUSTAV MATOŠ TOVARNIK

KLASA: 011-03/22-03/12

URBROJ: 2196-82-22-01-01

U Tovarniku, 5.7.2022.

Na temelju Pravilnika o načinima, postupcima i elementima vrednovanja učenika u osnovnoj i srednjoj školi (NN br. 112/2010) Učiteljsko vijeće Osnovne škole Antun Gustav Matoš Tovarnik u Tovarniku na prijedlog ravnateljice Škole i temeljem rada Povjerenstva na Sjednici Učiteljskog vijeća održanoj 5.7.2022. godine donosi

**PRAVILNIK**

**O KRITERIJIMA ZA OCIJENJIVANJE VLADANJA UČENIKA**

Učenik na kraju svakog obrazovnog razdoblja dobiva ocjenu iz vladanja. Ocjene iz vladanja su: ***uzorno***, ***dobro*** i ***loše***.

Elementi ocjenjivanja vladanja utvrđuju se kroz odnos prema nastavnom procesu,  
prema drugim učenicima, prema učiteljima i ostalim djelatnicima škole, prema  
školskoj imovini i imovini učenika te društvenom i prirodnom okružju. Razrednici  
u ocjenjivanju vladanja moraju poštivati kriterije ocjenjivanja koji su doneseni na  
razini škole.

Razrednici uzimaju u obzir:

1. napomene u e- dnevniku
2. pisane bilješke dežurnog učitelja i stručnog suradnika

Uzimaju se u obzir **bilješke** koje se tiču navedenih sastavnica svakog pojedinog  
područja koje spadaju u kriterije ocjenjivanja. Također se uzimaju u obzir i **izrečene pedagoške mjere** u skladu sa Pravilnikom o kriterijima za izricanje pedagoške mjere.

**OCJENJIVANJE VLADANJA**

Vladanje učenika je ponašanje učenika na nastavnim i svim drugim oblicima odgojno  
– obrazovnog područja praćenja. Kriteriji ocjenjivanja dijele se na četiri područja:

1. odnos prema nastavnom procesu
2. odnos prema učenicima,
3. odnos prema učiteljima i ostalim djelatnicima Škole
4. odnos prema školskoj imovini te društvenom i prirodnom okružju

**OPĆE NAPOMENE**

Vrednovanje vladanja učenika obuhvaća sustavno prikupljanje podataka o ponašanju učenika i postignutim kompetencijama prema unaprijed definiranim prihvaćenim načinima, postupcima i elementima,a sastavnice su:

* praćenje, tj. sustavno uočavanje i bilježenje zapažanja o ponašanju učenika prema prethodno utvrđenim elementima od strane razrednika, učitelja i stručnih suradnika
* provjeravanje, tj. procjena napretka u ponašanju učenika i postignute razine kompetencija na temelju praćenja, na sjednicama Razrednih vijeća, školskih povjerenstava, te individualnih razgovora s roditeljima i učenicima
* pridavanje opisne vrijednosti uzorno, dobro, loše rezultatima praćenja učenikovog ponašanja prema sastavnicama ocjenjivanja vladanja. Bilješke o ponašanju učenika pišu se u e-Dnevnik.

Načine, postupke i elemente vrednovanja predlažu svi učitelji Škole, razrednik ih objedinjuje i usklađuje, a Razredno/Učiteljsko vijeće razmatra, definira/redefinira i usvaja.

* redovito/povremeno/ učestalo pratit će se tri puta godišnje na sjednicama Razrednih vijeća.
* aktivnosti u procesu vrednovanja razvoja ponašanja učenika provode učitelji, razrednici i stručni suradnici transparentno, javno i kontinuirano, poštujući učenikovu osobnost i dajući svakomu učeniku jednaku priliku.
* Razredno vijeće donosi konačnu ocjenu vladanja na prijedlog razrednika, te
* učenik ima pravo znati elemente ocjenjivanja, kao i načine i postupke vrednovanja vladanja.
* učenik je dužan pridržavati se svih pravila koja se odnose na načine i postupke vrednovanja, te na pravila ponašanja učenika u školi. Ukoliko se učenik ne pridržava pravila, učitelj/razrednik/stručni suradnik može predložiti određenu pedagošku mjeru razredniku, Razrednome ili Učiteljskome vijeću, koje može donijeti odluku o izricanju pedagoške mjere učeniku
* roditelj ima pravo znati elemente ocjenjivanja, kao i načine i postupke vrednovanja vladanja. O načinima i postupcima vrednovanja i ocjenjivanja vladanja roditelje informira razrednik na roditeljskim sastancima i individualnim informativnim razgovorima.
* ravnatelj i stručna suradnica Škole dužni su tijekom nastavne godine pratiti provođenje odredbi navedenog Pravilnika koje se odnose na vrednovanje vladanja učenika.
* elementi i mjerila vrednovanja vladanja učenika dostupni su učenicima i roditeljima na web stranici Škole

**KRITERIJI ZA OCJENJIVANJE VLADANJA**

|  |  |  |
| --- | --- | --- |
| **UZORNO VLADANJE** | **DOBRO** | **LOŠE** |
| \*Poštuje Odluku kućnom redu škole, školska i razredna pravila  \*Redovito izvršava školske obaveze  \*Redovito polazi nastavu i druge oblike odgojno-obrazovnog rada  \*Savjesno (u okviru svojih mogućnosti) pristupa radnim zadacima i aktivno sudjeluje u nastavnom procesu  \*Čuva školsku imovinu i imovinu drugih učenika  \*Kulturno i tolerantno se ophodi prema ostalim učenicima, učiteljima i osoblju škole  \*Spreman/spremna je na suradnju i pomaganje drugima  \*Uzorno vladanje može imati i učenik/učenica koji/koja vrlo rijetko ne ispunjava gore navedene obveze, ali nakon upozorenja odmah preuzima odgovornost za svoje ponašanje i popravlja se  \*Nema izrečenu pedagošku mjeru zbog povreda dužnosti, neispunjavanja obveza i nasilničkog ponašanja | \*Uglavnom poštuje Odluku o kućnom redu i školska i razredna pravila  \*Povremeno zanemaruje izvršavanje školskih obveza  \*Ponekad kasni na nastavu  \*Rijetko neopravdano izostaje  \*Ponavlja pogreške na koje je već upozoren/upozorena  \*Povremeno se neprimjereno odnosi prema učenicima  \*Preuzima odgovornost za svoje neprimjerene postupke tek nakon ukazivanja na njih  \*Ponekad dolazi u sukob s drugima zbog neuvažavanja drugih i neprihvaćanja različitostima  \*Dobro vladanje može imati učenik/učenica kojemu/kojoj je izrečena pedagoška mjera opomena, ali samo ako je preuzeo/preuzela odgovornost za svoje ponašanje i popravlja se | \*Često ne poštuje Odluku o kućnom redu, školska i razredna pravila  \*Često ne izvršava školske obveze  \*Često ne želi sudjelovati u nastavnom procesu ni uz poticaj učitelja  \*Neopravdano izostaje s nastave ili samovoljno napušta nastavu  \*Nekulturno se ophodi prema ostalim učenicima, učiteljima i djelatnicima (vrijeđa, viče, psuje, prijeti, ruga se)  \* Nasilno i netolerantno se odnosi prema drugima te rijetko preuzima odgovornost za posljedice svog ponašanja  \*Sklon/a je optuživati i prebacivati odgovornost na druge učenike  \*Namjerno oštećuje školsku imovinu, otuđuje i oštećuje imovinu drugih učenika  \*Pogreške učestalo ponavlja, unatoč upozorenjima o neprimjerenosti ponašanja i poticajima da ih ispravi  \*Izrečena mu/joj je pedagoška mjera ukor ili strogi ukor, no unatoč izrečenoj pedagoškoj mjeri učenik/učenica se ne popravlja |

Sukladno čl. 73. Zakona o odgoju i obrazovanju u osnovnoj i srednjoj školi ocjenu iz vladanja donosi Razredno vijeće na prijedlog razrednika.

Ako učenik ima razvojne teškoće i poteškoće u ponašanju, gore navedeni kriteriji se razmatraju dodatno.

**ZAVRŠNE NAPOMENE**

**Učitelj ima obvezu:**

1. Redovito upisivati bilješke učenikovog vladanja, pridržavajući se zajedničkih kriterija

**Razrednik ima obvezu:**

1. na početku nastavne godine (na 1. satu razrednika, tj. na 1. roditeljskom sastanku) upoznati javno sve učenike i roditelje s elementima i mjerilima ocjenjivanja vladanja učenika
2. na kraju nastavne godine (na zadnjem satu razrednika na kraju nastavne godine) javno zaključiti i priopćiti, te obrazložiti ocjenu vladanja svakom učeniku, a u odgovarajuću rubriku Dnevnika rada za sat razrednika upisati „javno zaključivanje i priopćavanje ocjena vladanja učenika", te upoznati roditelje sa zakonskim rokom za žalbu na izrečenu ocjenu vladanja.
3. redovito informirati roditelje o vladanju učenika, dogovarati i poduzimati mjere za unaprjeđivanje vladanja učenika, te voditi brigu o tome da roditelj pravovremeno dobije informaciju koju će i zbog čega ocjenu vladanja imati njegovo dijete na kraju nastavne godine.

**Ravnatelj:**

1. Upoznaje Vijeće roditelja s prijedlogom Pravilnika
2. Prijedlog Pravilnika predstavlja Školskom odboru.